Președintele clubului Rapid, Nicolae Stanciu, a acordat un interviu în exclusivitate pentru ProSport în care e mai acid ca niciodată la adresa celor care au ocupat funcții de conducere înaintea lui. De tirul fostului căpitan al echipei giuleștene nu au scăpat nume ca Nicolae Manea, Grigore Sichitiu și chiar actualul administrator judiciar, Cristina Andronache.

Într-un interviu spumos, Nicolae Stanciu le ia apărarea fotbaliștilor rapidiști care au jucat pentru echipă în Liga a II-a, au ajutat-o să promoveze și acum au 8 luni de întârziere la salariu, în timp ce alți jucători, aduși de foștii conducători chiar și pentru o perioadă scurtă de timp la Rapid, sunt înscriși la masa credală și trebuie să încaseze sume mari de bani.

„Nu am văzut o demisie de onoare la Rapid!”

„Foștii conducători să se uite în ochii jucătorilor care au dus greul la Rapid, care erau fugăriți de controlori prin autobuze și să le spună de ce nu sunt plătiți! Manea, Sichitiu să iasă în față și să vorbească! Manea să apară în presă și să zică ce a găsit după Sichitiu, nu că i-a schimbat butucul sau că se alergau unul cu altul pe aici pe la ProRapid! De ce nu și-au dat demisiile de onoare? Toată lumea s-a agățat cu dinții și cu ghearele de Rapid, deși nu mai e nimic de furat de aici”, a spus Stanciu.

Am găsit dezastru la club. Am găsit jucători înscriși la masa credală care au de luat sume mari de bani, deși au jucat la Rapid cât a boxat Doroftei la turneul „Mănușa litoralului”

Nicolae Stanciu, președinte FC Rapid

Cine e Nicolae Stanciu

s-a născut pe 13.11.1973 în București, în cartierul Giulești, unde a copilărit și locuiește și în prezent

a evoluat pe postul de fundaș dreapta și pe cel de fundaș central

a debutat în prima ligă în meciul cu Inter Sibiu (0-1) din 16.09.1990

format de Rapid, Nicolae Stanciu a evoluat pentru echipa de seniori a acestui club din 1990 până în 2002

a câștigat un titlu de campion (1999) și două cupe ale României (1998 și 2002), dar și Supercupa României în 1999. Totul cu Rapid.

a adunat 25 de meciuri în cupele europene și a marcat un singur gol în aceste competiții

are 23 de selecții la echipa națională de tineret a României

ultima echipă pentru care a evoluat a fost FC Oradea în sezonul 2003-2004

la un meci din Ghencea de acum 14 ani, încheiat cu scorul de 0-0, Răzvan Lucescu flutura un steag alb-vișiniu pe teren, iar Pompiliu Stoica a sărit atunci să i-l rupă. Nicolae Stanciu s-a dus glonț și a recuperat obiectul. „Era o chestiune de onoare. În război, când cineva îți capturează steagul trebuie să te desființezi”, spunea atunci căpitanul giuleștean.

de când a plecat de la Rapid nu a mai călcat niciodată pe stadionul din Giulești cât timp Copos a avut echipa. Stanciu nu l-a iertat niciodată pe fostul patron că nu i-a achitat o datorie din 2002, de aproximativ 22.000 de dolari.

a fost singurul fotbalist român care a evoluat la echipa rusă Anji Mahacikala, în 2002, când aceasta era în liga secundă și nu apucase să devină cunoscută precum în ultimii ani, când i-a avut în lot pe Roberto Carlos și Eto’o